  Туспуктэм: Ижкар администрацилэн пресс-службаез Майя Бывальцева Атайлэн нуналаз, 15-тӥ коньывуонэ, Ижкарын Драгунов оружейниклэн сквераз спортъя но ожгар ужъя «Зарница. Папа может» элькун шудон ортчиз. Стартэ 41 команда потӥз. Со сярысь кар администрацилэн пресс-службаез ивортӥз. « Удмуртиын Атайлэсь нуналзэ ньылетӥзэ пусйиськом ни. Коньывуонлэн куинетӥ арнянуналэз юнме быръемын ӧвӧл. Та нуналъёсы ӟуч святойлэн Дмитрий Донскойлэн вордскем нуналэз пусйиське. Со быдӟым ожгарчи гинэ ӧвӧл, со быдӟым атай но вал » Дмитрий Чистяков, Ижкарлэн тӧроез Зарницае Ижкарысь, Сарапулысь, Сьӧлтаысь, Лудорвайысь атайёслэн но пиналъёслэн 41 командазы пыриськиз. Атайёслэн кенешазы пырись атайёс Ижысь нылпи юртысь пиналъёсын команда кылдытӥзы. Туэ командаос кык группалы люкемын вал. 8-12 аресъем пиналъёслэсь командаос спортъя эстафетае пыриськизы. Нош атайёс но 13-17 аресъем пиналъёс военизированной трассаез ортчизы. Скверын пӧртэм эскеронъёс радъямын вал: улэп тубат, заразить карем интыез ортчон, герӟет линиез тупатон, нырысетӥ юрттэт сётон но шугадӟонэ шедем муртэз нуоз, пурт но лопата лэзьян, кужымо упражнениос но мукет. Йылпумъянъёсъя покчиослэн группаязы устоосыз луизы: 1-тӥ инты – 85 номеро школа; 2-тӥ инты – 76 номеро школа; 3-тӥ инты – 31 номеро школа. Бадӟымъёслэн группаязы азьмынӥсьёс: 1-тӥ инты – 80 номеро школа; 2-тӥ инты – 60 номеро школа; 3-тӥ инты – 85 номеро школа. Тодэ вайытом, «Зарница» шудон Удмуртиысь атайёслэн кичӧлтэмзыя нырысьсэ 2020-тӥ арын ортчиз, соку кар инлыкен. 2023-тӥ арын тулыспалэ военно-патриотической шудон элькун инлыкен радъяськиз ни. Туэ со «Папа в деле» бадӟым ӵектослэн люкетэз луиз. Тегъёс: Удмуртия Атайлэннуналэз Ижкар пиналъёс Спорт  